በታዳጊዎች ላይ ለመሥራት የሚያስችል የመግባቢያ ሰነድ ተፈረመ
የኢትዮጵያ
እግርኳስ ፌዴሬሽን ከሳይንስ እና ከፍተኛ ትምህርት ሚኒስቴር ጋር በመቀናጀት ዕድሜያቸው ከ13 እስከ 15 ዓመት በታች የሆኑ ታዳጊዎች ላይ ለመሥራት የሚያስችል የመግባቢያ ሰነድ መፈረሙን እና የውይይት መድረክ ከትላንት በስቲያ በካፒታል ሆቴል መደረጉን ሶከር ኢትዮጵያ በድረ ገፁ ላይ አስነብቧል። 15 ዩኒቨርሲቲዎች የሚሳተፉበት ይህ የልማት ፕሮግራም የከፍተኛ የትምህርት ተቋማትን የባለሙያ እና የገንዘብ አቅምን ከአካባቢው የእግርኳስ እምቅ አቅም ጋር በማቀናጀት በእግርኳሱ ላይ ለውጥ ለመፍጠር ያለመ መሆኑን ነው ድረ ገፁ የዘገበው። የሳይንስ
እና ከፍተኛ ትምህርት ሚኒስትሯ ፕሮፌሰር ሂሩት ወልደማርያም፣ የፌዴራል ስፖርት ኮሚሽን ምክትል ኮሚሽነር አቶ ጌታቸው ባልቻ፣ የፌዴሬሽኑ ፕሬዚዳንት አቶ ኢሳይያስ ጂራ፣ የፌዴሬሽኑ ሥራ አስፈፃሚዎች እንዲሁም የዩኒቨርሲቲዎች ምሁራንና ተወካዮች በዕለቱ የተገኙ ሲሆን አቶ ኢሳይያስ ጂራ በመክፈቻ ንግግራቸው ‹‹በዓለም ላይ እግር ኳስ ተወዳጅ ስፖርት ነው። ሀገራችን ኢትዮጵያም ይህን ተወዳጅ ስፖርት በአፍሪካ ከመሰረቱት አንዷ ናት። ሆኖም ከጊዜ ወደ ጊዜ በውጤትም ሆነ በዕድገቷ ወደ ኋላ እየቀረች ነው። ይህን ከስር መሠረቱ ለማስቀረት እና ውጤታማ ለመሆን በወጣቶች ላይ ጠንክሮ ለመሥራት ቆርጠን ተነስተናል። ለዚህም ደግሞ ዩኒቨርሲዎች ትልቁን ሚና ይወስዳሉ። እኛም በእናንተ እምነቱ ስላለን በጋራ ለመሥራት ተዘጋጅተናል። የሳይንስና ከፍተኛ ትምህርት ሚኒስቴርን ለዓላማው ቁርጠኛ በመሆን ላሳየው ተነሳሽነት ምስጋናዬን ማቅረብም ፈልጋለሁ›› ብለዋል። ከአቶ
ኢሳይያስ ንግግር በኋላ የዚህ መድረክ መዘጋጀት እና ከዩኒቨርሲቲዎቹ ጋር መሥራት ባለባቸው የታዳጊዎች ልማት ዙሪያ የፌዴሬሽኑ ቴክኒክ ዲፓርትመንት ተወካይ በአቶ መኮንን ኩሩ ጥናታዊ ፅሑፍ ቀርቧል። አቶ መኮንን በገለጻቸው የኢትዮጵያ እግር ኳስ ፌዴሬሽን ውስጥ ስላሉ ዲፓርትመንቶች፣ ስለ ፌዴሬሽኑ አሠራር፣ በእግር ኳሱ ስላሉ ችግሮች እና መፍትሔዎች ላይ ያተኮሩ ሲሆን በመቀጠል ስለ ዛሬው ጉዳይ ሰነድ አቅርበዋል። ከተነሱት
ውስጥ ግብ ጠባቂዎች ላይ ትኩረትን በማድረግ ልዩ የግብ ጠባቂዎች ብቻ አካዳሚ ማቋቋም ይገኝበታል። በአንድ ዩኒቨርሲቲ ዕድሜያቸው ከ13 እና ከ15 በታች የሆናቸው በሁለቱም ፆታ ወደፊት ቁጥሩ የሚያድግ ከ120 በላይ ተጫዋቾችን በማቀፍ እንዲሠሩ ማድረግ፤ ለእነዚህም ድጋፍና ክትትል ከቤተሰቦቻቸው ጋር እንዲሁም ከፌዴሬሽኑ ባለሙያዎች ጋር በጋራ በመሥራት ከሁለት ዓመታት በኋላ ከ13 ዓመት በታች ብቻ ያሉትን አቅፎ ለመሥራት እንደታሰበም ባቀረቡት ጥናት ተጠቅሷል። በመጀመሪያው
ዙር ከ1 ሺ 800 በላይ ሰልጣኞችን የሚያቅፈው ይህ ፕሮግራም ለጊዜው 15 ዩኒቨርሲቲዎችን አሳታፊ ያደረገ ሲሆን በሂደት ግን ቀሪዎቹን ዩኒቨርሲቲዎች በተመሳሳይ በሁለተኛው ዙር በመጥራት በጋራ ለመሥራት በቀጣይ ታስቧል። በመጀመርያው ዙር የሚሳተፉትና በዛሬው ዕለት የመግባቢያ ሰነዱን የተፈራረሙት ሃዋሳ፣ ባህርዳር፣ ወለጋ፣ አርባምንጭ፣ ሶዶ፣ አዳማ፣ ጅማ፣ ሀሮማያ፣ ጎንደር፣ ወሎ፣ አዲስ አበባ፣ መቐለ፣ ዓዲግራት፣ ድሬዳዋ እና አሶሳ ዩኒቨርሲዎች ናቸው። በአቶ ኢሳይያስ መድረክ መሪነት ከተሳ ታፊ የዩኒቨርሲቲ ተወካዮች ለተነሳላቸው ጥያቄዎች እና ሃሳቦች ዙሪያ ምላሽ ከተሰጠ በኋላ የሳይንስ እና ከፍተኛ ትምህርት ሚኒስትሯ ፕሮፌሰር ሂሩት ወልደገብርኤል የመዝጊያ ንግግርን አድርገዋል። ‹‹የዛሬው የሰነድ መፈራረማችን የነገውን አዳነ ግርማ፣ ሽመልስ በቀለ፣ ሳላሀዲን ሰዒድ፣ ብርቱካን ገብረክርስቶስ እና ሎዛ አበራን የመሳሰሉ ተጫዋቾች ለማፍራት ይረዳናል። የእግር ኳስ ልማት ሥራ ለፌዴሬሽኑ ብቻ የሚተው አይደለም። የከፍተኛ ትምህርት ተቋም ውስጥ አቅሙ ስላለ የመፍትሔው አካል ለመሆን በጋራ መሥራቱ እግር ኳሱን አንድ ዕርምጃ እንዲራመድ ይረዳል ብለዋል።አዲስ ዘመን መጋቢት 22/2011ዳግም
ከበደ